從幸飛山教場閱武奏御
作者：宋庠
朝代：宋

paragraphs: 武節遵時訓，神鑣御素秋。
天風掃閶闔，星氣射旄頭。
士肅先庚令，民歡載路謳。
雷車翻藺石，蝱矢裂熊侯。
旍首疏千隊，金聲勒萬騶。
較能觀樹槊，超力賞亭樓。
爽氣生威武，皇歡入宴羞。
垂紳參注靺，凱樂間鳴球。
雲夢誰夸獵，岐陽枉議蒐。
欲知神武世，七德共凝猷。